钦定古今图书集成/明伦汇编/官常典/第081卷 > 阳平康王世遵
## 钦定古今图书集成/明伦汇编/官常典/第081卷 > 阳平康王世遵

按《魏书阳平王传》：“阳平靖王熙子晋阳顺侯吐万，吐
万子阳平僖王显。显子世遵袭爵，世宗时拜前军将
军，行幽州事，兼西中郎将，又行青州事，寻迁骁骑将
军，出为征虏将军、幽州刺史。世遵性清和，推诚化导，
百姓乐之。肃宗时以本将军为荆州刺史，寻加前将
军。初在汉阳，复有声迹，后颇行货贿，散费边储，由是”
声望有损。沔南蛮首及襄阳民望入密信引世遵，请
以襄阳内附，世遵表求赴应，朝议从之。诏加世遵持
节、都督荆州及沔南诸军事、平南将军，加散骑常侍，
馀如故。遣洛州刺史伊瓫生、冠军将军、鲁阳太守崔
模为别将，率步骑二万受世遵节度。军至汉水，模等
皆疑不渡。世遵怒，临之以兵，模乃济。而内应者谋泄，
为萧衍雍州刺史所杀，筑门以自固。模焚襄阳邑郭，
烧杀数万口。会是夜大风雨雪，模等班师，士卒冻死
十二三，世遵及瓫生模，并坐免官。后除散骑常侍、平
北将军、定州刺史，百姓安之。孝昌元年，薨于州。赠散
骑常侍、征西将军、雍州刺史，谥曰康王。子敬先袭。历
谏议大夫、散骑常侍，领主衣都统。元颢入洛，庄帝北
巡，敬先与叔父均等于河梁起义，为颢所害。追赠侍
中、车骑大将军、太尉公、定州刺史。子宣洪袭。历谏议
大夫、光禄少卿。武定中，与元瑾谋反，诛，国除。

按《北史》本传：“世遵为荆州刺史，在边境。前代以来，互
相抄掠，世遵到州，不听侵扰。其弟均时在荆州，为朝
阳戍主。有南戍主妻，三月三日游戏沔水侧，均辄遣
部曲掠取。世遵闻之，责均，遂移还本戍，吴人感荷。后
颇行货贿，散费边储，是以声名有损。”